text: नई दिल्ली। पूर्व राष्ट्रपति प्रणव मुखर्जी की किताब ‘द कोलिशन इयर्स’ (1996-2012) के विमोचन कार्यक्रम के मौके पर पूर्व प्रधानमंत्री मनमोहन सिंह ने प्रणव को लेकर चौंकाने वाला खुलासा किया। साथ ही मनमोहन सिंह ने प्रधानमंत्री पद के लिए प्रणब मुखर्जी को खुद से बेहतर विकल्प करार दिया। मनमोहन ने कहा सोनिया गांधी ने मुझे पीएम बनने के लिए चुना था। प्रणव मुखर्जी इस पद के लिए हर लिहाज से मुझसे बेहतर थे, लेकिन वह (प्रणव मुखर्जी) जानते थे कि मैं इसमें कुछ नहीं कर सकता था। मेरे पास कोई दूसरा विकल्प नहीं था। जब मैं प्रधानमंत्री बना तो उस समय प्रणव मुखर्जी अपसेट थे। इसके बावजूद हमारे रिश्तों में कभी कोई अंतर नहीं आया है। मनमोहन ने यह बात कही तो सोनिया गांधी मुस्कुराने लगीं।